เงินบาทเปิดตลาด 32.24/25
ธนาคารกรุงศรีอยุธยา รายงาน เงินบาทเปิดตลาดที่ 32.24/25 ปรับตัวแข็งค่าจากเย็นวานนี้
23 ก.ค. 2553

ธนาคารกรุงศรีอยุธยา รายงาน เงินบาทเปิดตลาดที่ 32.24/25 ปรับตัวแข็งค่าจากเย็นวานนี้
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.24/25 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 32.29/31 บาท/ดอลลาร์ โดยเป็นการปรับตัวในทิศทางเดียวกันกับค่าเงินสกุลหลักต่างประเทศและค่าเงินในภูมิภาค
"เปิดตลาดมา(เงินบาท)มาอยู่ที่ 32.24/25(บาท/ดอลลาร์) เท่ากับช่วง overnight ที่ขยับแข็งค่าตาม major currency" นักบริหารเงิน กล่าว
โดยมีปัจจัยหนุนจากปรับตัวสูงขึ้นของดัชนีตลาดหุ้นและผลประกอบการในต่างประเทศ ซึ่งตลาดยังจับตาดูการเคลื่อนไหวของค่าเงินสกุลหลักในช่วงบ่ายวันนี้หลังการประกาศตัวเลขเศรษฐกิจของประเทศในสหภาพยุโรป รวมถึงรอดูผลการทดสอบความแข็งแกร่งของสถาบันการเงินในสหภาพยุโรป(Stress Test) 
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 86.96/97 เยน/ดอลลาร์ ปรับตัวอ่อนค่าจากระดับ 86.63/66 เยน/ดอลลาร์ ส่วนเงินยูโรอยู่ที่ระดับ 1.2900/2902 ดอลลาร์/ยูโร ปรับตัวแข็งค่าจากระดับ 1.2836/2838 ดอลลาร์/ยูโร
นักบริหารเงิน คาดว่า วันนี้เงินบาทยังคงแกว่งตัวในกรอบแคบๆ โดยเคลื่อนไหวอยู่ในกรอบ 32.20-32.30 บาท/ดอลลาร์